**РАЙОННА ИЗБИРАТЕЛНА КОМИСИЯ В ДВАДЕСЕТ И ЧЕТВЪРТИ ИЗБОРЕН РАЙОН – СОФИЯ**

----------------------------------------------------------------------------------------------

|  |
| --- |
| Рег. Инд. …….. /……….. 2023 г. |

**ДО**

**Центраната избирателна комисия**

**ОТНОСНО: Информация за причините, поради които са налице приети протоколи на СИК със сработили контроли**

УВАЖАЕМИ ЧЛЕНОВЕ НА ЦИК,

Във връзка с Ваше писмо с изх. № НС-15-469/07.04.2023 г., заведено в РИК-24 ИР - София с рег. индекс № 386-НС/08.04.2023 г., РИК-24 ИР – София изразява следното становище:

РИК-24 ИР – София заявява, че винаги е спазвала стриктно разпоредбите на ИК, Методическите указания и решенията на ЦИК. В тази насока категорично възразяваме срещу констатацията, че РИК-24 ИР – София е нарушила разпоредбата на чл. 287, ал. 3 ИК, целяща, вероятно, отговорността да бъде прехвърлена от ЦИК на РИК и СИК.

Причините, поради които са налице приети протоколи на СИК със сработили контроли, са комплексни, но основно се коренят в указания от ЦИК с Ваш изх. № НС-15-413/02.04.2023 г. Същите, освен че бяха „спуснати“ твърде късно, съдържаха неясни хипотези и фактически грешки, като: „...след изваждане на дефектна бюлетина в т.8 на протокола на СИК, на редове „Машини (х)“ се вписват данните от преброяването на останалите бюлетини от машинно гласуване...“ Къде, уважаеми, в Приложение № 82-НС-хм, съществуват редове „Машини (х)“, защото ние не ги открихме. Предполагаме, че сте наясно и до сработването на още колко контроли би довела една такава „дефектна“ бюлетина, но все пак:

1. **Числото по т. 3 трябва да е равно на числото по т. 5(о)**
2. **Числото по т. 5(м) трябва да е равно на числото по т. 7(м).**
3. **Числото по т. 7(м) трябва да е равно на сумата от числата по т. 7.1(м) и т. 7.2(м).**
4. **Числото по т. 7(о) трябва да е равно на сумата от числата по т. 7.1(о) и т. 7.2(о).**
5. **Числото по т. 7.1(м) трябва да е равно на сумата от числата по т. 8(м).**
6. **Числото по т. 7.1(о) трябва да е равно на сумата от числата по т. 8(о).**
7. **За всяка партия и коалиция числото по т. 8(м) трябва да е равно на сумата от числата по т. 10, включително числото под надписа „без преференции“.**

Изключителен проблем на тези избори създаде некоректно функциониращият софтуер на „Информационно обслужване“ АД. Масова практика беше наличието на сборни грешки, които софтуерът отчиташе като удовлетворени контроли. За да не сме голословни, можем да дадем следния пример: числото по т. 5 е равно на числото по т. 3, независимо от това, че числото по т. 7 плюс числото по т. 6 не е равно на числото по т. 5. За софтуерът на „Информационно обслужване“ АД всичко в този случай беше отчитано като коректно. Не бяха установявани от софтуера и грешки от типа „общият брой на гласовете по т. 8 (о) за дадена партия или коалиция да бъде равен на сбора на числата по т. 8 (х) + т. 8 (м)“. Отделно от това, много пъти бяхме свидетели и на операторски грешки при въвеждане на данните от протокола, което водеше до излишно усложняване на нашата работа и до ненужни корекции в протоколите.

**Други фактори, поради които са налице приети протоколи на СИК със сработили контроли:**

* Последните промени в ИК (ДВ. бр.104 от 30 Декември 2022г.), които са изключително неясни и противоречиви.
* Сложността на Протокол на секционната избирателна комисия в избирателна секция, в която е гласувано с хартиени бюлетини и с бюлетини от машинно гласуване за избиране на народни представители (Приложение № 82-НС-хм). РИК-24 ИР – София е направила всичко възможно да подготви членовете на СИК, като са проведени присъствени обучения и онлайн обучение, което е достъпно на страницата на РИК-24 ИР – София. Въпреки положената грижа и старание, попълването на протокола на СИК затрудни огромна част от членовете на СИК.
* Следва да бъде отчетено бездействието на ЦИК, неясните указания и неспособността за справяне с организацията на изборите. Голяма част от указанията към РИК се обективираха не под формата на решения, а под формата на писма и т.н.

В тази връзка с писмо рег. индекс № 197-НС/22.03.2023 г. от страна на РИК-24 ИР - София са поставени въпроси към ЦИК, на част от които и до настоящия момент не е постъпил отговор, а на други е отговорено лаконично с писмо изх. № НС-15212/27.03.2023 г. Създаването на неясни „правила“ в последния момент /писмо с изх. № НС-15-413/02.04.2023 и други противоречиви указания по медиите, в противоречие с ваши решения и методическите указания, като начина на видеозаснемане на броенето и отчитането на изборния резултат/считаме за неправилно, като изцяло ЦИК е отговорна за това.

Извън изтъкнатото РИК-24 ИР – София счита, че ЦИК следва да поеме своята отговорност за избора на хартия за машините и за факта, че ЦИК не обжалва Решение № 1207 от 24.02.2023 г. по дело № 1744/2023 г. на АССГ, XIV к. с-в.

ПРЕДСЕДАТЕЛ: ……………………………………

/ПЕТЪР ГЕОРГИЕВ/

СЕКРЕТАР: ……………………………………

/ДОБРИ ТЕНЕВ/